PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2005/ZK/3/1/036	Bratislava 29. marca 2005	

	Protimonopolný úrad Slovenskej republiky, odbor koncentrácií, v správnom konaní začatom na základe oznámenia koncentrácie podľa § 10 ods. 9 zákona         č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľmi Západoslovenská energetika, a.s. so sídlom Čulenova 6, 816 47 Bratislava, IČO: 35 823 551, Stredoslovenská energetika, a.s. so sídlom Ulica republiky 5, 010 47 Žilina, IČO: 36 403 008 a Východoslovenská energetika, a.s. so sídlom Mlynská 31, 042 91 Košice,         IČO: 36 211 222 vo veci koncentrácie podnikateľov Západoslovenská energetika, a.s. so sídlom Čulenova 6, 816 47 Bratislava, IČO: 35 823 551, Stredoslovenská energetika, a.s. so sídlom Ulica republiky 5, 010 47 Žilina, IČO: 36 403 008 a Východoslovenská energetika, a.s. so sídlom Mlynská 31, 042 91 Košice,          IČO: 36 211 222 spočívajúcej vo vytvorení spoločného podniku SPX, s.r.o. so sídlom v Žiline, Ulica republiky 5, 010 47 a podľa zákona č. 71/1967 Zb. o správnom konaní (správny poriadok) v znení neskorších predpisov

rozhodol

na základe § 22 ods. 1 písm. d) v spojení s § 32 ods. 2 písm. c) zákona                    č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že správne konanie vo veci koncentrácie podnikateľov Západoslovenská energetika, a.s. so sídlom Čulenova 6,                    816 47 Bratislava, IČO: 35 823 551, Stredoslovenská energetika, a.s. so sídlom Ulica republiky 5, 010 47 Žilina, IČO: 36 403 008 a Východoslovenská energetika, a.s. so sídlom Mlynská 31, 042 91 Košice, IČO: 36 211 222 spočívajúcej vo vytvorení  spoločného podniku SPX, s.r.o. so sídlom v Žiline, Ulica republiky 5, 010 47 zastavuje, pretože dôvod na konanie nebol daný.

Odôvodnenie: 

	Dňa 03.01.2005 bolo Protimonopolnému úradu Slovenskej republike, odboru koncentrácii (ďalej len „úrad“) doručené listom, zaevidovaným úradom pod č. 8/2005 oznámenie koncentrácie podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady           č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon č. 136/2001 Z.z. v znení neskorších predpisov“) podnikateľmi Západoslovenská energetika, a.s. so sídlom Čulenova 6,                    816 47 Bratislava, IČO: 35 823 551 (ďalej len „ZSE“), Stredoslovenská energetika, a.s. so sídlom Ulica republiky 5, 010 47 Žilina, IČO: 36 403 008 (ďalej len „SSE“) a Východoslovenská energetika, a.s. so sídlom Mlynská 31, 042 91 Košice,         IČO: 36 211 222 (ďalej len „VSE“).

	Predmetná koncentrácia spočívala vo vytvorení spoločného podniku SPX, s.r.o. so sídlom v Žiline, Ulica republiky 5, 010 47 (ďalej len „SPX“). Spoločnosť SPX bola založená spoločenskou zmluvou zo dňa 01.12.2004 (ďalej len „Spoločenská zmluva“). 

	Účastníkmi správneho konania vo veci predmetnej koncentrácie sú podľa § 25 ods. 3 zákona č. 136/2001 Z.z. v znení neskorších predpisov podnikatelia ZSE, SSE a VSE, pričom účastníkmi predmetnej koncentrácie sú podnikatelia ZSE, SSE, VSE, SPX.

	Nakoľko oznámenie koncentrácie neobsahovalo všetky náležitosti podľa § 10 ods. 12 zákona č. 136/2001 Z.z. v znení neskorších predpisov a vyhlášky                 č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“) boli podnikatelia ZSE listom č. 0101/PMÚ SR/2005 zo dňa 10.01.2005, SSE listom č. 0102/PMÚ SR/2005 zo dňa 10.01.2005 a VSE listom č. 0103/PMÚ SR/2005 zo dňa 10.01.2005 vyzvaní, aby predmetné oznámenie doplnili podľa § 10 ods. 12 zákona č. 136/2001 Z.z. v znení neskorších predpisov a vyhlášky. 

	Úrad horeuvedenými listami podnikateľom ZSE, SSE a VSE oznámil, že dňa 03.01.2005 sa začalo podľa § 25 ods. 1 zákona č. 136/2001 Z.z. v znení neskorších predpisov v spojení s § 18 ods. 1 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci koncentrácie, ktorá spočívala vo vytvorení spoločného podniku SPX podnikateľmi ZSE, SSE a VSE a taktiež úrad podnikateľov ZSE, SSE a VSE upozornil, že lehota podľa § 11 zákona č. 136/2001 Z.z. v znení neskorších predpisov na vydanie rozhodnutia úradu o predmetnej koncentrácii neplynie.

	Dňa 26.01.2005 boli úradu listom, zaevidovaným pod č. 514/2005 zo dňa 26.01.2005 doručené splnomocnenia pre JUDr. Petra Šmeringaia, advokáta Advokátskej kancelárie CONSULTA v.o.s., so sídlom Šafárikovo nám. 4,                811 02 Bratislava (ďalej len „právny zástupca“), ktoré ho oprávňujú zastupovať podnikateľov ZSE, SSE a VSE v správnom konaní vo veci predmetnej koncentrácie vedenom na úrade. 

	Prostredníctvom právneho zástupcu bolo doplnené oznámenie predmetnej koncentrácie listami zaevidovanými úradom pod č. 535/2005 zo dňa 28.01.2005, pod č. 544/2005 zo dňa 28.01.2005, pod č. 633/2005 zo dňa 02.02.2005, pod                 č. 1210/2005 zo dňa 03.03.2005, pod č. 1323/2005 zo dňa 09.03.2005, pod             č. 1476/2005 zo dňa 16.03.2005 a pod č. 1491/2005 zo dňa 16.03.2005. Na základe týchto doplnení úrad zistil nasledujúce.

Účastníci koncentrácie 

	Spoločnosť ZSE je akciovou spoločnosťou, ktorá je zapísaná v Obchodnom registri Okresného súdu Bratislava I, v oddieli: Sa, vo vložke číslo: 2852/B. Predmetom podnikania spoločnosti je podľa výpisu z Obchodného registra najmä výkup elektriny, tranzit elektriny, rozvod elektriny, inštalácia meracích súprav a ich výmena, kúpa tovaru na účely jeho predaja konečnému spotrebiteľovi (maloobchod), kúpa tovaru na účely jeho predaja iným prevádzkovateľom živnosti (veľkoobchod) a iné. 
	Spoločnosť ZSE je kontrolovaná Fondom národného majetku Slovenskej republiky, spoločnosťou E.ON Energie AG, Mníchov a spoločnosťou EBRD, Londýn. Spoločnosť ZSE má zriadené dve dcérske spoločnosti, a to ENERMONT, spol. s.r.o. a OTC Hlohovec, spol. s.r.o.. Ďalej má spoločnosť ZSE podiel v Nitrianskej paraplynovej spoločnosti, a.s.; v spoločnosti is:energy Slovakia, spol. s.r.o. a v spoločnosti Energotel, a.s..
	Z vyššie uvedených skutočností vyplýva, že spoločnosť ZSE je právnickou osobou, ktorej činnosť a konania súvisia s hospodárskou súťažou, je teda podnikateľom podľa § 3 ods. 2 zákona č. 136/2001 Z.z. v znení neskorších predpisov a podľa § 2 ods. 1 písm. a) zákona č. 136/2001 Z.z. v znení neskorších predpisov sa na podnikateľa ZSE zákon č. 136/2001 Z.z. v znení neskorších predpisov vzťahuje.

	Spoločnosť SSE je akciovou spoločnosťou, ktorá je zapísaná v Obchodnom registri Okresného súdu Žilina, v oddieli: Sa, vo vložke číslo: 10328/I. Predmetom podnikania spoločnosti je podľa výpisu z Obchodného registra najmä nákup, rozvod a odbyt elektriny a tepla, včítane poskytovania služieb súvisiacich s dodávkou, odberom alebo používaním elektriny a tepla, výroba tepla, oprava elektromerov, montáž vodomerov a meračov tepla, projektovanie elektrických zariadení, prenájom energetických zariadení a iné. 
	Spoločnosť SSE je kontrolovaná Fondom národného majetku Slovenskej republiky a spoločnosťou Electricité de France International. Spoločnosť SSE kontroluje spoločnosť Metrológia EV, spol. s.r.o. a spoločnosť Elektroenergetické montáže, a.s. a má podiel v spoločnosti Energotel, a.s..
	Z vyššie uvedených skutočností vyplýva, že spoločnosť SSE je právnickou osobou, ktorej činnosť a konania súvisia s hospodárskou súťažou, je teda podnikateľom podľa § 3 ods. 2 zákona č. 136/2001 Z.z. v znení neskorších predpisov a podľa § 2 ods. 1 písm. a) zákona č. 136/2001 Z.z. v znení neskorších predpisov sa na podnikateľa SSE zákon č. 136/2001 Z.z. v znení neskorších predpisov vzťahuje.

	Spoločnosť VSE je akciovou spoločnosťou, ktorá je zapísaná v Obchodnom registri Okresného súdu Košice I, v oddieli: Sa, vo vložke číslo: 1203/V. Predmetom podnikania spoločnosti je podľa výpisu z Obchodného registra najmä výroba elektriny a tepla, výstavba energetických  a teplárenských diel, zariadení potrebných pre ich prevádzku vrátane dispečerskej riadiacej techniky a technických prostriedkov na riadenie spotreby elektriny, projektovanie elektrických zariadení, výskumná a vývojová činnosť v rámci základného predmetu činnosti a iné.  
	Spoločnosť VSE je kontrolovaná Fondom národného majetku Slovenskej republiky a spoločnosťou RWE ENERGY AG. Spoločnosť VSE kontroluje spoločnosť VSE IT služby, s.r.o. a VSE Sieťové služby s.r.o. a má podiel v spoločnostiach Transelektro s.r.o. Košice a Energotel, a.s.. 
	Z vyššie uvedených skutočností vyplýva, že spoločnosť VSE je právnickou osobou, ktorej činnosť a konania súvisia s hospodárskou súťažou, je teda podnikateľom podľa § 3 ods. 2 zákona č. 136/2001 Z.z. v znení neskorších predpisov a podľa § 2 ods. 1 písm. a) zákona č. 136/2001 Z.z. v znení neskorších predpisov sa na podnikateľa VSE zákon č. 136/2001 Z.z. v znení neskorších predpisov vzťahuje.

	Spoločnosť SPX bola vytvorená ako spoločný podnik podnikateľov ZSE, SSE a VSE. Ako vyplýva z oznámenia koncentrácie, ktoré bolo úradu doručené listom, zaevidovaným pod č. 8/2005 zo dňa 03.01.2005 predmetom podnikania spoločnosti SPX by mali byť nasledovné činnosti: sprostredkovateľská činnosť v rozsahu voľnej živnosti, podnikateľské poradenstvo v oblasti energetiky a prieskum trhu. 

Podnikatelia ZSE, SSE a VSE prostredníctvom svojho právneho zástupcu uviedli v liste, zaevidovanom úradom pod č. 1491/2005 zo dňa 16.03.2005, že relevantným trhom, na ktorom bude spoločnosť SPX pôsobiť je trh výmeny informácií týkajúcich sa obchodovania s elektrinou a to hlavne výmeny informácií v oblasti vyhodnotenia odchýlok. 

ZSE, SSE a VSE sú od 01.01.2004 ako účastníci trhu s elektrickou energiou na území Slovenskej republiky zodpovední za nimi spôsobované odchýlky. Na základe informácií o predpokladaných odchýlkach dochádza k nákupu alebo predaju elektriny a to predovšetkým medzi distribučnými spoločnosťami, tj. medzi zakladateľmi spoločnosti SPX. Tieto obchody sa doposiaľ uskutočňujú len na základe dvojstranných kontraktov jednotlivých účastníkov trhu a obchodníkov s elektrinou a podľa zakladateľov spoločného podniku trh nie je dostatočne transparentný a likvidný a často nie je možné dokúpiť potrebnú či dopredať prebytočnú energiu. Z vyššie uvedených dôvodov a taktiež pre efektívne kalkulácie a prognózy o skutočných a predpokladaných odchýlkach bola podnikateľmi ZSE, SSE a VSE založená spoločnosť SPX. Spoločnosť SPX nebude však na druhej strane plniť úlohu zúčtovateľa odchýlok. Krátkodobé obchodovanie za pomoci spoločnosti SPX, výrazne napomôže k znižovaniu nákladov na platby za odchýlky.

Na Slovensku neexistuje báza na obchodovanie s elektrickou energiou, energetický zákon neukladá žiadnemu subjektu povinnosť založenia spoločnosti, ktorá by organizovala krátkodobý obchod s elektrinou. Založenie takejto spoločnosti je teda na účastníkoch trhu, ktorí potrebujú takúto obchodnú bázu a ktorí sú aktívni pri obchodovaní. Takými spoločnosťami sú predovšetkým navrhovatelia, tj. ZSE, SSE a VSE.

SPX svojou činnosťou zvýši likviditu a priehľadnosť trhu a tým prispeje k efektívnejším výsledkom trhu s elektrickou energiou pri nižších nákupných nákladoch pre účastníkov trhu. 

Výmena informácií v oblasti vyhodnotenia odchýlok bude fungovať tak, že spoločnosť SPX bude za úhradu ponúkať informačný nástroj (internetový informačný portál) jednotlivým účastníkom trhu na Slovensku, pomocou ktorého si títo účastníci trhu oznámia príležitosti na predaj resp. kúpu elektriny. Po tom ako sa takáto informácia zverejní na internetovom portáli SPX je ďalší postup pri uzatváraní obchodu medzi účastníkmi trhu realizovaný mimo internetového portálu SPX a SPX do tejto realizácie žiadnym spôsobom nevstupuje. 
Spoločnosť SPX bude za úhradu ponúkať aj informačný nástroj jednotlivým účastníkom trhu (všetkým s vlastnou zodpovednosťou za odchýlku), pomocou ktorého je možné zistiť predpokladané odchýlky v elektroenergetickom systéme Slovenskej republiky.

Spoločnosť SPX nebude účastníkom trhu s elektrinou (materské spoločnosti sú účastníkmi trhu s elektrinou), konkurentov má v zahraničí a môže mať aj na Slovensku.
Na území Slovenskej republiky zatiaľ nebola založená spoločnosť s rovnakým zameraním, ale slovenské subjekty môžu bez obmedzení využívať podobné služby ako ponúka SPX aj od mnohých zahraničných spoločností. Medzi najsilnejších konkurentov patrí GFI – medzinárodný informačný portál v oblasti cien elektriny,   EEX – nemecká burza s elektrinou, PEAS – český informačný portál pre obchodovanie s elektrinou, OKO – česká burza s elektrinou a NENA – nórsky informačný portál pre obchodovanie s elektrinou. 
Ako je uvedené vyššie, účastníci trhu s elektrinou na Slovensku môžu bez obmedzení využívať tieto zahraničné spoločnosti, no ako uviedli účastníci predmetného správneho konania, zatiaľ nedošlo k ich využitiu, nakoľko nie je vyriešený problém prenosu elektriny cez štátne hranice. 

Forma koncentrácie 

	Podľa § 9 ods. 1 zákona č. 136/2001 Z.z. v znení neskorších predpisov koncentrácia na účely tohto zákona je proces ekonomického spájania podnikateľov, ktorým je 
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

	Podľa § 9 ods. 5 zákona č. 136/2001 Z.z. v znení neskorších predpisov koncentrácia podľa odseku 1 písm. b) zákona č. 136/2001 Z.z. v znení neskorších predpisov je aj vytvorenie spoločného podniku spoločne kontrolovaného dvoma alebo viacerými podnikateľmi, ktorý trvale vykonáva všetky funkcie samostatného ekonomického subjektu.

	Predmetná koncentrácia spočíva vo vytvorení spoločného podniku SPX, kontrolovaného podnikateľmi ZSE, SSE a VSE (každý zo zakladateľov spoločného podniku má 33,3%-ný podiel na základnom imaní spoločnosti SPX). Spoločnosť SPX bola založená Spoločenskou zmluvou. 

	Ak má byť vytvorením spoločného podniku naplnená podstata koncentrácie podľa zákona č. 136/2001 Z.z. v znení neskorších predpisov, musí spoločný podnik spĺňať nasledovné podmienky:
-	musí dôjsť k nadobudnutiu spoločnej kontroly,
-	spoločný podnik musí byť plnofunkčný podnik  a na trvalom základe vykonávať všetky funkcie samostatného ekonomického subjektu.
	
	V prvom rade sa úrad zameral na zistenie toho, či podnikatelia ZSE, SSE a VSE majú nad spoločne vytvoreným podnikom SPX spoločnú kontrolu, a to analýzou Spoločenskej zmluvy. 

Spoločnou kontrolou sa rozumie možnosť dvoch alebo viacerých podnikateľov vykonávať rozhodujúci vplyv nad činnosťou iného podnikateľa. Rozhodujúcim vplyvom sa rozumie možnosť blokovať strategické rozhodnutia novozaloženého podniku najmä rozhodnutia o obchodnej politike a stratégii, rozpočte, plánovaní podniku, o menovaní členov orgánov kontrolovaného podniku. Pri spoločnej kontrole žiadna zo zakladajúcich spoločností nemá možnosť samostatne rozhodovať o strategických otázkach. Takéto rozhodnutia musia byť prijímané spoločne.

Podľa Čl. VIII ods. 1 Spoločenskej zmluvy je najvyšším orgánom spoločnosti Valné zhromaždenie, ktoré rozhoduje o všetkých zásadných otázka týkajúcich sa Spoločnosti alebo jej činnosti. Do výhradnej pôsobnosti Valného zhromaždenia podľa Čl. VIII ods. 2 patrí: a) schválenie alebo odmietnutie konaní urobených zakladateľmi pred vznikom Spoločnosti; b)  schvaľovanie riadnej individuálnej alebo mimoriadnej individuálnej účtovnej závierky a rozhodnutia o rozdelení zisku alebo úhrade strát;   c) rozhodovanie o zmene tejto Spoločenskej zmluvy; d) rozhodovanie o zvýšení alebo znížení základného imania a rozhodovanie o nepeňažnom vklade;                  e) vymenovanie, odvolanie Konateľa Spoločnosti; f) schvaľovanie Zmluvy o výkone funkcie Konateľa Spoločnosti, vrátane jeho odmeny; g) vylúčenie Spoločníka a rozhodovanie o podaní návrhu na vylúčenie Spoločníka; h) rozhodovanie o zrušení Spoločnosti alebo o zmene právnej formy Spoločnosti; i) schválenie Obchodného plánu Spoločnosti; j) udelenie súhlasu na prevod obchodného podielu alebo jeho časti; k) vymenovanie likvidátora; l) vymenovanie a odvolanie prokuristu; m) ďalšie otázky, ktoré do pôsobnosti Valného zhromaždenia zveruje zákon, alebo táto Spoločenská zmluva; n) založenie dcérskej Spoločnosti, rozhodnutie o akejkoľvek majetkovej účasti na podnikaní tretej osoby, o) obstaranie akéhokoľvek úveru presahujúceho hodnotu jednej tretiny základného imania Spoločnosti; p) rozhodnutie o akomkoľvek predaji podniku, resp. jeho časti podniku; q) rozhodnutie o akomkoľvek predaji dcérskej Spoločnosti, resp. jej časti; r) založenie majetku Spoločnosti presahujúceho hodnotu jednej tretiny zo sumy základného imania Spoločnosti,         s) rozhodnutie o zriadení, zmene alebo zrušení záväzku Spoločnosti, ktorého hodnota presahuje hranicu 2.000.000,- Sk (dva milióny Slovenských korún). 
	Valné zhromaždenie je uznášaniaschopné, ak sú prítomné najmenej štyri pätiny (80%) všetkých Spoločníkov.  Podľa Čl. IX ods. 7 Spoločenskej zmluvy „Každý Spoločník má pri hlasovaní jeden hlas na každých 100.000,- (jednostotisíc Slovenských korún) svojho vkladu do základného imania.“ Výška vkladu každého spoločníka je 1 000 000 Sk. 
Podľa Čl. IX ods. 8 Spoločenskej zmluvy sa rozhodnutie Valného zhromaždenia považuje za prijaté, ak zaň hlasovala viac ako jedna polovica všetkých prítomných Spoločníkov. 
	Podľa Čl. IX ods. 9 Spoločenskej zmluvy rozhodnutia, ktoré sa týkajú schválenia alebo odmietnutia konaní urobených zakladateľmi pred vznikom Spoločnosti; schvaľovanie riadnej, mimoriadnej alebo konsolidovanej účtovnej závierky a rozhodnutie o rozdelení zisku alebo úhrade strát; rozhodovanie o zmene tejto Spoločenskej zmluvy; rozhodovania o zvýšení alebo znížení základného imania a rozhodovanie o nepeňažnom vklade; vymenovanie alebo odvolanie Konateľa; vylúčenie Spoločníka a rozhodovania o podaní návrhu na vylúčenie Spoločníka; rozhodovania o zrušení Spoločnosti alebo o zmene právnej formy Spoločnosti; založenie dcérskej spoločnosti; rozhodnutia o akejkoľvek majetkovej účasti na podnikaní tretej osoby; rozhodnutia o akomkoľvek predaji podniku, resp. časti podniku; rozhodnutia o akomkoľvek predaji dcérskej Spoločnosti, resp. jej časti sa považujú za prijaté, ak za nich hlasovali štyri pätiny spoločníkov Spoločnosti.
 
Vychádzajúc z výšky vkladov jednotlivých spoločníkov a z toho vyplývajúceho počtu hlasov prislúchajúcich týmto spoločníkom na valnom zhromaždení úrad zistil, že zakladatelia spoločného podniku spoločne rozhodujú iba v otázke menovania konateľa. Pri rozhodovaní o ostatných strategických otázkach, tj. o obchodnej politike, rozpočte a o plánovaní podniku nemá žiaden zo spoločníkov možnosť veta. 

Vzhľadom na uvedené skutočnosti preto úrad ďalej zisťoval, či zakladatelia medzi sebou uzavreli zmluvy, ktoré by ich zaväzovali spoločne hlasovať o strategických otázkach, alebo či existujú také silné spoločné záujmy pri uplatňovaní hlasovacích práv, na základe ktorých by bolo možné určiť, že spoločníci budú vždy spoločne hlasovať o kľúčových otázkach. 
Z doplnenia oznámenia koncentrácie, ktoré bolo úradu doručené listom, zaevidovaným pod č. 1476/2005 zo dňa 16.03.2005 prostredníctvom právneho zástupcu vyplýva, že medzi zakladateľmi neexistuje žiadna spoločná dohoda o hlasovaní pri kľúčových otázkach, tj. spoločníci sa medzi sebou nedohodli na spôsobe hlasovania v prípade rozhodovania o strategických otázkach, čo vylučuje vznik de iure spoločnej kontroly. 

Na základe predložených podkladov úrad súčasne dospel k záveru, že hoci je pravdepodobné, že zakladatelia spoločného podniku budú hlasovať o strategických otázkach spoločne nedá sa vylúčiť, že vzniknú situácie kedy spoločne hlasovať nebudú. V takomto prípade by dochádzalo k možnosti vytvárania koalícií medzi zakladateľmi, ktoré by sa mohli líšiť od prípadu k prípadu, čo vylučuje vznik a potvrdenie de facto spoločnej kontroly.
	
	Vychádzajúc z vyššie uvedených  skutočností úrad zistil, že v danom prípade nedošlo k získaniu spoločnej kontroly nad spoločne vytvoreným podnikom, nakoľko chýba de iure ako aj de facto spoločná kontrola, vzhľadom k tomu, že zo Spoločenskej zmluvy nevyplýva spoločné rozhodovanie o všetkých strategických otázkach a vzhľadom k tomu, že účastníci koncentrácie potvrdili, že neexistuje žiadna dohoda, ktorá by ich zaväzovala spoločne hlasovať o kľúčových otázkach.
	Na základe horeuvedených zistení úrad ďalej neskúmal, či je splnená druhá podmienka vzniku spoločného podniku, teda či spoločne vytvorený podnik SPX je plnofunkčným podnikom.
 
	V danom prípade nebola naplnená skutková podstata koncentrácie podľa § 9 ods. 5 zákona č. 136/2001 Z.z. v znení neskorších predpisov.

Podľa § 32 ods. 2 písm. c) zákona č. 136/2001 Z.z. v znení neskorších predpisov úrad zastaví konanie rozhodnutím, ak dôvod na konanie nebol daný alebo odpadol.

Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:

	Podľa § 34 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona            č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

								Ing. Dušan Valo
							  riaditeľ odboru koncentrácií

Rozhodnutie sa doručuje:

JUDr. Peter Šmeringai
Advokátska kancelária CONSULTA v.o.s.
Šafárikovo námestie č. 4
811 02 Bratislava